CELEX: 32017D1774
Language: el
Date: 2017-09-25 00:00:00
Title: Eκτελεστική απόφαση (ΕΕ) 2017/1774 του Συμβουλίου, της 25ης Σεπτεμβρίου 2017, για την υπαγωγή της N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) σε μέτρα ελέγχου

29.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 251/21
            
         EΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1774 ΤΟΥ ΣΥΜΒΟΥΛΊΟΥ
   της 25ης Σεπτεμβρίου 2017
   για την υπαγωγή της N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) σε μέτρα ελέγχου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (1), και ιδίως το άρθρο 8 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Η έκθεση αξιολόγησης κινδύνων σχετικά με τη νέα ψυχοτρόπο ουσία N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) καταρτίστηκε σύμφωνα με την απόφαση 2005/387/ΔΕΥ, στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας, και στη συνέχεια υποβλήθηκε στην Επιτροπή και στο Συμβούλιο, στις 24 Φεβρουαρίου 2017.
            
         
               (2)
            
            
               Η ακρυλοφεντανύλη είναι συνθετικό οπιοειδές. Είναι δομικά ανάλογη της φαιντανύλης, ελεγχόμενη ουσία που χρησιμοποιείται ευρέως στην ιατρική ως συμπλήρωμα της γενικής αναισθησίας κατά τη διάρκεια της χειρουργικής επέμβασης και για την αντιμετώπιση του πόνου. Από τα διαθέσιμα στοιχεία προκύπτει ότι η ακρυλοφεντανύλη είναι ισχυρός και μακρόχρονης διάρκειας παράγοντας ελάττωσης της αισθητικότητας των υποδοχέων του πόνου, ο οποίος δρα στο οπιοειδές σύστημα.
            
         
               (3)
            
            
               Η ακρυλοφεντανύλη είναι διαθέσιμη στην Ένωση τουλάχιστον από τον Απρίλιο του 2016 και έχει εντοπιστεί σε έξι κράτη μέλη. Στις περισσότερες περιπτώσεις που έχει κατασχεθεί η ουσία ήταν σε υγρή μορφή, αλλά έχουν επίσης εντοπιστεί και άλλες μορφές, όπως δισκία, κόνεις και μία κάψουλα. Οι ποσότητες που έχουν εντοπιστεί είναι σχετικά μικρές, αλλά θα πρέπει να λαμβάνεται υπόψη η υψηλή δραστικότητα της ουσίας.
            
         
               (4)
            
            
               Τρία κράτη μέλη έχουν συνολικά αναφέρει 47 περιπτώσεις θανάτων που συνδέονται με την ακρυλοφεντανύλη. Σε τουλάχιστον 40 από αυτές η ακρυλοφεντανύλη υπήρξε η αιτία του θανάτου ή φαίνεται ότι είχε συμβάλει σε αυτόν. Επιπλέον, έχουν αναφερθεί περισσότερες από 20 περιπτώσεις οξείας δηλητηρίασης στις οποίες υπάρχει η υπόνοια ότι οφείλονται στην ακρυλοφεντανύλη.
            
         
               (5)
            
            
               Δεν υπάρχουν πληροφορίες από τις οποίες προκύπτει η συμμετοχή του οργανωμένου εγκλήματος στην παρασκευή, διανομή, παράνομη διακίνηση ή προσφορά της ακρυλοφεντανύλης εντός της Ένωσης. Από τα διαθέσιμα δεδομένα προκύπτει ότι το μεγαλύτερο τμήμα της ακρυλοφεντανύλης που κυκλοφορεί στην αγορά στην Ευρώπη έχει παραχθεί από εταιρείες χημικών προϊόντων που εδρεύουν στην Κίνα.
            
         
               (6)
            
            
               Η ακρυλοφεντανύλη πωλείται ως «ερευνητική χημική ουσία», κατά κανόνα σε μορφή σκόνης ή έτοιμου προς χρήση ρινικού υγρού ψεκασμού. Πωλείται σε μικρές ποσότητες και σε ποσότητες χονδρικής πώλησης. Περιορισμένες πληροφορίες από κατασχέσεις οδηγούν στο συμπέρασμα ότι η ακρυλοφεντανύλη ενδεχομένως έχει επίσης πωληθεί στην παράνομη αγορά οπιοειδών.
            
         
               (7)
            
            
               Η ακρυλοφεντανύλη δεν περιλαμβάνεται στον κατάλογο των προς έλεγχο ουσιών δυνάμει της ενιαίας σύμβασης των Ηνωμένων Εθνών περί ναρκωτικών του 1961 ή της σύμβασης των Ηνωμένων Εθνών περί ψυχοτρόπων ουσιών του 1971. Η ουσία δεν είναι επί του παρόντος υπό αξιολόγηση από το σύστημα των Ηνωμένων Εθνών.
            
         
               (8)
            
            
               Η ακρυλοφεντανύλη δεν έχει καμία καθιερωμένη ή αναγνωρισμένη ιατρική ή κτηνιατρική χρήση. Εκτός από τη χρήση της στα αναλυτικά υλικά αναφοράς και στην επιστημονική έρευνα με αντικείμενο τη χημική, φαρμακολογική και τοξικολογική δράση της ως απάντηση στην εμφάνισή της στην αγορά ναρκωτικών, δεν υπάρχει καμία ένδειξη ότι χρησιμοποιείται για άλλους θεμιτούς σκοπούς.
            
         
               (9)
            
            
               Σύμφωνα με την έκθεση αξιολόγησης κινδύνων, τα διαθέσιμα επιστημονικά στοιχεία σχετικά με την ακρυλοφεντανύλη είναι περιορισμένα και επισημαίνεται ότι απαιτείται περαιτέρω έρευνα. Ωστόσο, από τα διαθέσιμα στοιχεία και πληροφορίες όσον αφορά τους κινδύνους για την υγεία καθώς και τους κοινωνικούς κινδύνους που εγκυμονεί η ακρυλοφεντανύλη προκύπτει ότι είναι επαρκώς αιτιολογημένη η υπαγωγή της σε μέτρα ελέγχου σε ολόκληρη την Ένωση.
            
         
               (10)
            
            
               Μόνον εννέα κράτη μέλη ελέγχουν την ακρυλοφεντανύλη μέσω της εθνικής τους νομοθεσίας περί ελέγχου των ναρκωτικών, ενώ δύο άλλα κράτη μέλη εφαρμόζουν άλλα νομοθετικά μέτρα ελέγχου της. Επομένως, η υπαγωγή της εν λόγω ουσίας σε μέτρα ελέγχου σε ολόκληρη την Ένωση θα συνέβαλλε, αφενός, στην αποφυγή προσκομμάτων κατά τη διασυνοριακή συνεργασία μεταξύ των αρχών επιβολής του νόμου και κατά τη δικαστική συνεργασία και, αφετέρου, στην προστασία από τους κινδύνους που εγκυμονούν η διάθεση και η χρήση της.
            
         
               (11)
            
            
               Η απόφαση 2005/387/ΔΕΥ παρέχει στο Συμβούλιο εκτελεστικές εξουσίες για την υπαγωγή των ουσιών αυτών σε μέτρα ελέγχου σε ολόκληρη την Ένωση προκειμένου να διασφαλισθεί μία ταχεία και βάσει εξειδικευμένης γνώσης απάντηση σε επίπεδο Ένωσης στην εμφάνιση τέτοιων ουσιών που έχουν εντοπισθεί και αναφερθεί από τα κράτη μέλη,. Δεδομένου ότι συντρέχουν οι προϋποθέσεις και έχει τηρηθεί η διαδικασία για την ενεργοποίηση της άσκησης των ως άνω εκτελεστικών εξουσιών, θα πρέπει να εκδοθεί εκτελεστική απόφαση για την υπαγωγή της ακρυλοφεντανύλης σε μέτρα ελέγχου σε ολόκληρη την Ένωση.
            
         
               (12)
            
            
               Η Δανία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
         
               (13)
            
            
               Η Ιρλανδία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
         
               (14)
            
            
               Το Ηνωμένο Βασίλειο δεν δεσμεύεται από την απόφαση 2005/387/ΔΕΥ και, κατά συνέπεια, δεν συμμετέχει στην έκδοση της παρούσας απόφασης, με την οποία εφαρμόζεται η απόφαση 2005/387/ΔΕΥ, όπως εξάλλου δεν δεσμεύεται από αυτήν ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η νέα ψυχοτρόπος ουσία N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) υπάγεται σε μέτρα ελέγχου στο σύνολο της Ένωσης.
   Άρθρο 2
   Έως τις 30 Σεπτεμβρίου 2018, τα κράτη μέλη λαμβάνουν τα αναγκαία μέτρα, σύμφωνα με την εθνική τους νομοθεσία, για την υπαγωγή της νέας ψυχοδραστικής ουσίας που αναφέρεται στο άρθρο 1 σε μέτρα ελέγχου και ποινικές κυρώσεις, βάσει της νομοθεσίας τους, σύμφωνα με τις υποχρεώσεις τους δυνάμει της σύμβασης των Ηνωμένων Εθνών του 1971 περί ψυχοτρόπων ουσιών.
   Άρθρο 3
   Η παρούσα απόφαση αρχίζει να ισχύει από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται σύμφωνα με τις Συνθήκες.
   
      Βρυξέλλες, 25 Σεπτεμβρίου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  ΕΕ L 127 της 20.5.2005, σ. 32.
   
      (2)  Γνώμη της 13ης Σεπτεμβρίου 2017 (δεν έχει ακόμη δημοσιευθεί στην Επίσημη Εφημερίδα).